সশস্ত্র সন্ত্রাসীদের গুলিতে আহত পাকিস্তানি কিশোরী মালালা ইউসুফজাই আঘাত সামলে উঠতে পারবেন বলে জানিয়েছেন যুক্তরাজ্যের চিকিৎসকেরা। উন্নত চিকিৎসার জন্য সোমবার তাকে যুক্তরাজ্যের কুইন এলিজাবেথ হাসপাতালে ভর্তি করা হয়। এ দিকে মালালার হামলাকারীকে ধরিয়ে দেয়ার জন্য ১০ লাখ ডলার পুরস্কার ঘোষণা করেছে পাকিস্তান সরকার। পাকিস্তানের স্বরাষ্ট্রমন্ত্রী রেহমান মালিক এ ঘোষণা দিয়েছেন বলে মঙ্গলবার এনডিটিভির এক খবরে বলা হয়। মঙ্গলবার পাকিস্তানের সোয়াত উপত্যকায় সশস্ত্র সন্ত্রাসীদের গুলির আঘাতে মারাত্মক আহত হয় ১৪ বছরের এই প্রতিবাদী কিশোরী। তার মাথায় গুলি লেগেছে। সোয়াত উপত্যকায় মেয়েদের স্কুলে যাওয়ার প্রচারাভিযান চালায় অসম সাহসী এই কিশোরী। বার্মিংহামের কুইন এলিজাবেথ হাসপাতালে মাথায় আঘাতপ্রাপ্তদের চিকিৎসার জন্য একটি বিশেষ ট্রমা ইউনিট আছে। আফগানিস্তানে মাথায় আঘাতপ্রাপ্ত কয়েক শ’ সেনাকে এখানে চিকিৎসা দিয়ে সুস্থ করা হয়েছে। বিশেষজ্ঞদের তত্ত্বাবধানে বিশেষ চিকিৎসার জন্য মালালাকে এখানেই ভর্তি করা হয়েছে। মালালার চিকিৎসা ও সুস্থ হয়ে ওঠার জন্য এক মাসের মতো সময় লাগতে পারে জানিয়ে হাসপাতালের চিকিৎসাবিষয়ক প্রধান ডা: ডেভ রজার বলেন, ‘মালালার সম্পূর্ণ সুস্থ হয়ে ওঠার ভালো সম্ভাবনা রয়েছে বলে মনে করেন চিকিৎসকেরা।’ তিনি জানান, সেরে ওঠার সম্ভাবনা না থাকলে তাকে যুক্তরাজ্যে নেয়া হতো না। সোমবারই মালালার মাথার স্ক্যান করার কথা ছিল। রজার জানান, এর পর থেকে মালালার অনুমতি ছাড়া তার চিকিৎসা বিষয়ে বিস্তারিত আর কোনো তথ্য প্রকাশ করা হবে না। গত বুধবার হামলার পরদিন পাকিস্তানি চিকিৎসকেরা তিন ঘণ্টা অস্ত্রোপচার চালিয়ে মালালার শরীর থেকে বুলেট বের করেন। কিন্তু এখন বিশেষজ্ঞের তত্ত্বাবধানে নিবিড় পরিচর্যা দরকার তার।